Die eerste inwoners in die Vaalharts-besproeiingskema, tussen Vryburg en Warrenton, het vanaf 1938 hier kom woon. Die gebied het 'n wyk van die Christiana geword. In 1940 het ds. J.L. de Bruyn die eerste diens in die gebied in die huis van J.S.M. Reyneke gehou omdat 'n behoorlike plek vir 'n kerkgebou nie beskikbaar was nie. 'n Gebrekkige sinkgeboutjie op Pokwani, wat deur die departement van lande beskikbaargestel is, is aan die begin as kerkplek gebruik, maar die Gereformeerdes moes dit met lidmate van ander kerke deel.
Drie jaar later is die saal van die Apostoliese Geloofsending op Hartswater gekoop. Die doopbad en verhoog is uitgebreek, vloere is afgeskuur en die gebou is geverf. Op 2 Junie 1956 kon die gemeente hul eie kerkgebou in gebruik neem. N.F. van der Merwe van Olifantshoek het 'n Kanselbybel geskenk. 'n Paar lidmate het 'n kansel en doopvont in Kimberley laat vervaardig. Die volgende jaar is 'n orrel geïnstalleer. Met die aankoop van die saal was daar ook 20 banke, waarvan 10 tuinbanke was. Dié banke is teen £2 stuk verkoop. Die oorblywende 10 banke is later aan die Sendingkerk geskenk. Die vrouelidmate het geld ingesamel en 252 stoele aangekoop.
In 1948 het ’n lidmaat, ene Keyter, 'n kerkklok wat op Slagtersnek gebruik is, aan die gemeente geskenk. Ná die ingebruikneming van die kerkgebou is 'n klokfonds gestig en 'n klok van Muller Orrelbouers in 1961 aangekoop. Die orrel is ook van dié firma gekoop. Die Slagtersnekklok is aan die Sendingkerk geskenk en later na die Kerkmuseum in Potchefstroom gestuur. Koos Steenkamp het die kerkseël geskilder wat teen die heining aangebring is. Ná 30 jaar is dit vervang met 'n granietsteen wat deur AVBOB geskenk is.